Nanna og kæresten Mads blev slået med jernkæder på vej hjem fra juleaften

For Nanna Skovmand og kæresten Mads vil juleaften 2014 sent blive glemt.

Kæresteparret fra Vesterbro i København blev slået ned ved midnatstid, da de var på vej hjem fra juleaften hos Mads' familie.

Parret kom gående hen ad gaden nær Enghave Plads, da en ung fyr kom cyklende. Han var kun 16-17 år, men virkede meget konfliktsøgende.

- 'Hvad glor I på? Har I et problem', sagde han til os flere gange og sprang af cyklen, fortæller Nanna til Ekstra Bladet.

På et tidspunkt svarede Mads igen og sagde til den unge fyr 'Hvad er der - hvad vil du'? og så tændte teenageren af.

Ifølge Nanna sprang han på Mads med en flaske, som han slog ham med i hovedet.

Pludselig kom flere løbende fra en kælder med jernkæder, man bruger til at låse scootere og motorcykler med. De sprang på Mads. Han forsvarede sig, mens slag og spark haglede ned over ham, og hurtigt faldt han om på jorden.

- Han råbte til mig, at jeg skulle løbe, men jeg var bange for, at de ville slå ham ihjel. Så jeg blandede mig og greb ind, siger Nanna Skovmand.

Hun blev væltet om på jorden og blev slået med kæder i ansigtet. Først derefter forsvandt gruppen af unge.

- Folk kom frem i vinduerne, og nogen kom ned på gaden til os for at hjælpe. Blodet strømmede ud fra mit ansigt, siger Nanna Skovmand.

Der blev tilkaldt ambulance, og politiet var også på stedet.

Parret blev behandlet på Rigshospitalets Traumecenter. Mads havde heldigvis formået at værge godt for sit hoved. Han har fået buler og skrammer, men værst er det gået ud over Nanna, der blev ramt direkte i ansigtet med kæderne og blandt andet har mistet en tand og fik flækket læben.

Nanna Skovmand og kæresten Mads forsøger nu at komme sig over overfaldet. Juleferien hos familien i Jylland er aflyst.

Nanna beskriver voldsmændene som unge med indvandrerbaggrund. En var somalier.

Hun har efterfølgende valgt at lægge sin historie ud på Facebook, hvor de voldsomme billeder af Nanna bliver delt flittigt.

Politiet bekræfter overfald

Københavns Politis centrale efterforskningsvagtleder Peter Steffensen bekræfter overfor Ekstra Bladet, at der er sket et voldeligt overfald i den pågældende gade på Vesterbro i København juleaften, men at ingen endnu er anholdt.

Politiet har et signalement på to af overfaldsmændene. Det går på:

A: Mand, udlænding, mulig somalisk baggrund 16-17 år iført lyseblå hættetrøje, mørkt tøj og hvide sneakers-sko.

B: Mand måske somalisk 16-17 år, skaldet iført sort dynejakke med hvid hættetrøje, lyse jeans og mørke sko.